รัฐบาล สนับสนุนหน่วยงานรัฐใช้ระบบดิจิทัลให้บริการประชาชนด้วย “ระบบท้องถิ่นดิจิทัล” ชวน อปท.ทั่วประเทศเข้าร่วมเพื่อเพิ่มประสิทธิภาพบริการด้านการอนุญาตและชำระค่าธรรมเนียม
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า รัฐบาลได้ขับเคลื่อนการพัฒนาระบบบริหารจัดการภาครัฐตามยุทธศาสตร์ชาติ โดยให้ความสำคัญกับการนำระบบดิจิทัลมาสนับสนุนการบริการประชาชนในด้านต่าง ๆ โดยนายกรัฐมนตรีเน้นย้ำถึงนโยบายที่การพัฒนาระบบบริการที่ต้องครอบคลุมทั้งหน่วยงานรัฐบาลกลางและท้องถิ่น ซึ่งสำนักงานพัฒนารัฐบาลดิจิทัล (องค์การมหาชน) หรือ DGA ได้พัฒนาระบบท้องถิ่นดิจิทัล (Digital Government Platform) เพื่อเป็นเครื่องมือส่งเสริมและสนับสนุนการทำงานขององค์กรปกครองส่วนท้องถิ่น (อปท.) ด้วยระบบดิจิทัลให้มีประสิทธิภาพเพื่อให้ประชาชนได้รับความสะดวกมากขึ้น และขณะนี้อยู่ในช่วงการเชิญชวน อปท. ทั่วประเทศเข้ามาใช้ระบบ ล่าสุดมีองค์การบริหารส่วนจังหวัด (อบจ.) องค์การบริหารส่วนตำบล (อบต.) และเทศบาล จำนวน 56 แห่ง ได้ติดตั้งระบบและอบรมการใช้งานให้กับเจ้าหน้าที่ที่เกี่ยวข้องแล้ว และยังเปิดรับสำหรับ อปท. ที่สนใจอย่างต่อเนื่อง ซึ่งระบบท้องถิ่นดิจิทัล เป็นแพลตฟอร์มกลางที่ช่วยสนับสนุนงานบริการของ อปท. เพื่อการให้บริการประชาชนและเพิ่มประสิทธิภาพการทำงานของเจ้าหน้าที่ใน 5 บริการหลัก คือ ระบบบริหารจัดการจุดเดียวเบ็ดเสร็จ (OSS) , ระบบขออนุญาตก่อสร้าง (สำหรับพื้นที่ไม่เกิน 150 ตร.ม.) , ระบบออกหนังสือรับรองแจ้งสถานที่จำหน่ายอาหารหรือสถานที่สะสมอาหารออนไลน์ , ระบบชำระค่าธรรมเนียมต่าง ๆ เช่น ค่าขยะ ค่าบำบัดน้ำเสีย ผ่านระบบออนไลน์ เพียงสแกน QR Code และระบบสารบรรณอิเล็กทรอนิกส์ สำหรับหน่วยงาน หรือ เจ้าหน้าที่รัฐ สามารถใช้งานระบบสารบรรณอิเล็กทรอนิกส์ เพื่อรับ-ส่งหนังสือราชการกับหน่วยงานภาครัฐอื่นๆ ได้รวดเร็ว และประหยัดในการจัดพิมพ์เอกสารและจัดหาแฟ้มเก็บเอกสารต่างๆสำหรับ อทป. ที่สนใจสามารถศึกษาข้อมูลเกี่ยวกับระบบท้องถิ่นดิจิทัล หรือโทรสอบถามเกี่ยวกับขั้นตอนการสมัครและอัตราค่าบริการที่ 02 612 6060 และช่องทางอีเมล contact@dga.or.th